钦定古今图书集成/明伦汇编/氏族典/第038卷 > 《廖用贤尚友录》 > 江谧
## 钦定古今图书集成/明伦汇编/氏族典/第038卷 > 《廖用贤尚友录》 > 江谧

按《南齐书江谧传》，“谧字令和，济阳考城人。父徽，为太
初所杀，谧系尚方，孝武平京邑，乃得出。解褐奉朝请、
辅国行参军、于湖令，强济称职。宋明帝即位，以为骠
骑参军，转尚书度支郎，俄迁右丞，兼比部郎。出为建
平王景素冠军长史、长沙内史，行湘州事。征还为正
员郎、右军将军。太祖领南兖州，谧为镇军长史、广陵
太守，入为游击将军，领尚书左丞。昇明元年，迁黄门
侍郎。沈攸之事起，议加太祖黄钺，谧所建也。”事平，迁
吏部郎，稍被亲待，迁太尉谘议，领录事参军。齐台建，
为右卫将军。建元元年，迁侍中，出为临川王平西长
史、冠军将军、长沙内史，行湘州留事。既而豫章王嶷
领湘州，以谧为长史，封永新县伯。三年，为左民尚书，
寻迁掌吏部。世祖即位，出为征卤将军、镇北长史、南
东海太守。未发，御史中丞沈冲奏“谧前后罪，请免官
削爵土”，收送廷尉狱治罪。诏赐死，时年五十二。